วางแผนเพื่อวัยเกษียณ ต้องทำอย่างไร
โดย...แฟมิลี่ โนฮาว
4 พ.ค. 2555

โดย...แฟมิลี่ โนฮาว
หากจะวางแผนเพื่อวัยเกษียณ ต้องทำอย่างไร
ปูกะตอย : สวัสดีจ้า 
โนฮาว : สวัสดีครับ เป็นยังงัยสบายดีนะครับ ร้อนๆ แบบนี้ ระวังเรื่องกินด้วยนะครับ เดี๋ยวจะไม่สบาย
ปูกะตอย : ขอบใจจ้า เช่นเดียวกันนะจ๊ะ 
โนฮาว : เอ้อ เมื่อวานเพิ่งนึกขึ้นได้ว่าเมื่อหลายเดือนก่อน จะถามอะไรเรานะ เกี่ยวกับเกษียณๆ อะไรนี่แหละ
ปูกะตอย : อ้าว จำไม่ได้ซะงั้น คือตอนนั้นจะถามว่าถ้าคิดจะวางแผนเพื่อวัยเกษียณ จะต้องทำยังงัย
โนฮาว : จำได้แล้ว เพราะเมื่อวานไปอ่านข้อมูลจาก KWePlan เลยนึกขึ้นได้ ข้อมูลบอกเอาไว้อย่างนี้เกี่ยกวับหากจะวางแผนเพื่อวัยเกษียณ ข้อแรกเลยต้องดูว่าทุกวันนี้มีเงินสะสมอยู่จำนวนเท่าไร เพียงพอสำหรับการใช้จ่ายตั้งแต่วันนี้ถึงวันสิ้นอายุขัยหรือไม่ ก็คือต้องดูที่เราสะสมอยู่ว่ามีเท่าไร เพียงพอหรือไม่ 
ปูกะตอย : ต่อเลย
โนฮาว : สำรวจกระเป๋าตัวเองว่าวันนี้มีเงินอยู่แล้วเท่าไหร่ บางคนมีการเก็บออมเงินและการลงทุนมาบ้างแล้วโดยที่ไม่รู้ตัว เช่น ออมเงินในกองทุนสำรองเลี้ยงชีพ หรือกองทุนประกันสังคม จะเห็นว่าเรามีเงินสะสมอยู่ก้อนหนึ่งเป็นจำนวนไม่น้อยเลยทีเดียว รวมกับเงินออมในรูปแบบอื่นๆ ที่มี เพราะบางคนไม่เคยดูเลยว่าวันนี้มีเงินอยู่เท่าไหร่ ลงทุนอะไรบ้าง คือ ก้มหน้า ก้มตาออมเงินอย่างเดียว 
ปูกะตอย : มีอีกมั้ย
โนฮาว: : ดูด้านสุขภาพตัวเองด้วย เพราะนอกจากต้องมีสุขภาพด้านการเงินที่ดีแล้ว สุขภาพกายก็เป็นสิ่งที่สำคัญ ไม่มีใครอยากเกษียณโดยที่ไม่สามารถใช้ชีวิตได้ตามที่ต้องการ ดังนั้นควรดูแลสุขภาพร่างกายให้แข็งแรงอยู่เสมอ จึงสามารถบรรลุเป้าหมายได้ เพราะถ้าเป็นผู้ที่มีสุขภาพไม่ค่อยแข็งแรง เจ็บป่วยง่าย ต้องเตรียมพร้อมสำหรับค่าใช้จ่ายสุขภาพเพิ่มในอนาคตด้วย หรืออาจพิจารณาในเรื่องประกันสุขภาพเพิ่มเติม
ปูกะตอย : จัดมาอีก
โนฮาว : ดูทุกสิ่งอย่าง ไม่ว่าจะเป็นภาระหนี้การผ่อนบ้าน ภาระการส่งลูกเรียนหนังสือ รวมถึงภาระเบี้ยประกัน ว่าเคลียร์ภาระหนี้สินทั้งหมดแล้วหรือยัง สามารถปลดภาระหนี้ทั้งหมดได้ก่อนเกษียณหรือไม่ หรือมีการกันเงินบางส่วนไว้สำหรับภาระต่างๆ ครบหรือยัง ทางที่ดีควรมีการจัดการสารพัดหนี้ที่มีให้หมดก่อนการเกษียณนะครับ
ปูกะตอย : ดีจัง 
โนฮาว : ยินดีครับ งั้นวันนี้ขอตัวก่อนนะครับ บาย